C 214/148
DA
Den Europæiske Unions Tidende
16.6.2023
Torsdag den 19. januar 2023
105. glæder sig over vedtagelsen af forordningen om konditionalitet; gentager, at den trådte i kraft den 1. januar 2021; glæder sig over EU-Domstolens domme af 16. februar 2022 vedrørende de søgsmål, som to medlemslande har anlagt mod konditionalitetsmekanismen, og dens konklusioner, der bekræfter, at EU rent faktisk har beføjelser med hensyn til retsstatsprincippet i medlemsstaterne, og at mekanismen for konditionalitet vedrørende retsstatsprincippet er i overens­ stemmelse med EU-retten;
106. minder om, at medlemsstaternes ineffektive eller forsinkede samarbejde eller manglende samarbejde med EPPO og OLAF udgør grundlaget for foranstaltninger i henhold til forordningen om konditionalitet; opfordrer derfor EPPO og OLAF til at indberette hver enkelt sag, hvor medlemsstaterne ikke har opfyldt deres forpligtelser til at informere, bistå, træffe passende og forebyggende foranstaltninger og sikre en passende og rettidig opfølgning af rapporter og henstillinger;
107. påpeger, at forordningen om konditionalitet er et permanent instrument, der finder anvendelse ud over grænserne for en given FFR og gælder over hele linjen som en forudsætning for at få adgang til alle EU-midler;
108. minder om, at overholdelse af retsstatsprincippet og af artikel 2 TEU er forudsætningerne for at få adgang til midler, at mekanismen for konditionalitet vedrørende retsstatsprincippet finder fuld anvendelse på midlerne i genopretnings- og resiliensfaciliteten som udtrykkeligt fastsat i artikel 8 i forordningen om genopretnings- og resiliensfaciliteten, og at der ikke kan finansieres nogen foranstaltninger under genopretnings- og resiliensfaciliteten, som er i strid med EU's værdier, således som disse er fastlagt i artikel 2 i TEU;
109. mener, at forordningen om konditionalitet er tilstrækkelig og i stand til at forebygge eller afhjælpe demokratiske tilbageskridt, men kun hvis den anvendes rettidigt, med strenge og klare betingelser og fulgt op af nøje overvågning af gennemførelsen af de nationale afhjælpende foranstaltninger;
110. beklager dybt, at Kommissionen under konditionalitetsmekanismen vedrørende retsstatsprincippet forelagde Ungarn som afhjælpende foranstaltninger et sæt på 17 betingelser, der ikke er tilstrækkelige til at afhjælpe de alvorlige overtrædelser af retsstatsprincippet; beklager, at Kommissionen ikke har anmodet om mere væsentlige ændringer og sikkerhedsforanstaltninger for at genoprette retsvæsenets uafhængighed, reducere korruptionsniveauet og sikre en passende beskyttelse af EU's finansielle interesser;
111. fastholder, at medlemsstaternes overholdelse af retsstatsprincippet er forudsætningen for en forsvarlig økonomisk forvaltning generelt og især for en effektiv forvaltning af EU's midler; mener, at overtrædelsen af sådanne principper derfor udgør en alvorlig trussel mod Unionens finansielle interesser; glæder sig over EU-Domstolen domme (25), der for nylig har fremhævet det klare forhold mellem respekten for retsstatsprincippet og den effektive gennemførelse af Unionens budget; gentager, at det kun er ved at styrke EU's struktur for bekæmpelse af svig, at beskyttelsen af EU's finansielle interesser på en effektiv måde kan forfølges og øges ved at overvinde de nationale systemers iboende begrænsninger, som er en forhindring, når man har at gøre med økonomisk kriminalitet, der er blevet en stadig mere grænseoverskridende form for forseelse; er af den opfattelse, at det som bemærket af Domstolen kun er en effektiv domstolsprøvelse, der kan sikre overholdelse af EU-retten, navnlig at udgifter »ikke [kan] sikres fuldt ud uden en effektiv domstolsprøvelse, som skal sikre overholdelsen af EU-retten, idet det præciseres, at eksistensen af en sådan kontrol i såvel medlemsstaterne som i Unionen foretaget af uafhængige retsinstanser er uløseligt forbundet med eksistensen af en retsstat« (26);
112. fremhæver korruptionens skadelige virkninger på borgernes rettigheder; henstiller endnu en gang til, at EU bør blive medlem af Sammenslutningen af Stater mod Korruption (Greco), da der ikke er nogen retlige hindringer for dets fulde medlemskab; opfordrer derfor Kommissionen til at henstille til Rådet, at det indgår en international aftale med Greco om at fastlægge sit medlemskab; anmoder Rådet om at indtage en klar holdning til EU's tiltrædelse af Greco og præcisere, om der er nogen specifik indsigelse, og i givet fald fra hvilken eller hvilke medlemsstater;
(25) (26)
Dom af 16. februar 2022, Ungarn mod Europa-Parlamentet og Rådet for Den Europæiske Union, C-156/21, ECLI:EU:C:2022:97, og dom af 16. februar 2022, Republikken Polen mod Europa-Parlamentet og Rådet for Den Europæiske Union, C-157/21, ECLI:EU:C:2022:98.
Dom af 16. februar 2022, Ungarn mod Europa-Parlamentet og Rådet for Den Europæiske Union, C-156/21, ECLI:EU:C:2022:97, præmis 132.